Kansanedustaja Teuvo Hakkarainen (ps.) ehdottaa kuolemantuomion palauttamista Suomeen. Hakkarainen esitti kuolemanrangaistusta eduskunnassa aina puoli yhteen saakka yöhön venyneessä keskustelussa.

Hakkarainen viittasi puheenvuorossaan viime perjantaina Tampereella tutkintavankeuteen asetettujen irakilaisveljesten tapaukseen. 23-vuotiaita veljeksiä epäillään terroristisessa tarkoituksessa tehdyistä 11 murhasta Irakissa vuonna 2014. Heitä ei voida luovuttaa Irakiin, mikäli heitä odottaa kuolemantuomio. Suomi voi kuitenkin edellyttää, ettei heitä tuomittaisi kuolemaan.

– Olisin kysynyt nyt oikeusministeriltä (Jari Lindström, ps.), kun olisi ollut paikalla, että voidaanko Suomeen palauttaa kuolemantuomio tällaisille uusiorikollisille. Esimerkiksi, jos kantasuomalainenkin on tehnyt monta murhaa ja uusii sen rikoksen, niin eikö ole oikeus ja kohtuus, että ei elätetä tämmöistä ihmistä enää täällä vaan lopetetaan se? Hakkarainen kysyi.

Hallituspuolue keskustan kansanedustaja Antti Kurvinen tyrmistyi Hakkaraisen puheista. Hän piti Hakkaraisen ehdotusta ”perinteisen eurooppalaisen ja suomalaisen kristillisen etiikan vastaisena”.

– Kyllähän kuolemanrangaistus meillä toteutettuna tai jossakin muussa valtiossa toteutettuna on kaikella tavalla meidän perustuslakimme ja Euroopan ihmisoikeussopimuksen vastainen. Taitaa olla Suomessa rauhan aikana viimeksi 1800-luvulla joku henkilö teloitettu Venäjän vallan aikana. Että sellaisista asioista täällä Suomen arvokkaimmassa elimessä sitten puhutaan, Kurvinen vastasi.

– Ja haluan nyt tässä todeta vielä pöytäkirjoihin, kun käsitellään vuoden 2016 oikeusministeriön budjettia, että itse en kyllä tule poliitikkona enkä juristinakaan milloinkaan edistämään kuolemanrangaistusta Suomeen enkä mihinkään muuallekaan. Se ei ole minusta sellainen asia. Siinä mennään meidän perusarvoihimme, hän jatkoi.

Kurvisen puheisiin yhtyivät myös SDP:n kansanedustaja Mika Kari ja kristillisdemokraattien Antero Laukkanen.